
[bookmark: _GoBack]VADOVŲ, MOKYTOJŲ IR PAGALBOS MOKINIUI SPECIALISTŲ KVALIFIKACIJOS TOBULINIMO TVARKOS APRAŠAS

I SKYRIUS
BENDROSIOS NUOSTATOS

1. Vilniaus r. Paberžės „Verdenės“ gimnazijos (toliau – Gimnazija) vadovų, mokytojų ir pagalbos mokiniui specialistų kvalifikacijos tobulinimo tvarkos aprašas (toliau – Aprašas) nustato Gimnazijos vadovų (direktoriaus, direktoriaus pavaduotojų ugdymui), mokytojų ir pagalbos mokiniui specialistų (toliau kartu – pedagoginiai darbuotojai) kvalifikacijos tobulinimo tikslą, uždavinius, principus, planavimą, įgyvendinimą ir finansavimą.
2. Aprašas parengtas vadovaujantis Lietuvos Respublikos švietimo įstatymu, Valstybinių ir savivaldybių švietimo įstaigų (išskyrus aukštąsias mokyklas) pedagoginių darbuotojų kvalifikacijos tobulinimo nuostatais, patvirtintais Lietuvos Respublikos švietimo ir mokslo ministro 2007 m. kovo 29 d. įsakymu Nr. ISAK-556 „Dėl Valstybinių ir savivaldybių švietimo įstaigų (išskyrus aukštąsias mokyklas) pedagoginių darbuotojų kvalifikacijos tobulinimo nuostatų patvirtinimo“, Pedagogų rengimo reglamentu, patvirtintu Lietuvos Respublikos švietimo, mokslo ir sporto ministro 2024 m. rugpjūčio 13 d. įsakymu Nr. V-856 „Dėl Pedagogų rengimo reglamento patvirtinimo“, ir kitais kvalifikacijos tobulinimą reglamentuojančiais teisės aktais.
3. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme ir kituose švietimo sritį reglamentuojančiuose teisės aktuose.

II SKYRIUS
KVALIFIKACIJOS TOBULINIMO TIKSLAS, UŽDAVINIAI IR PRINCIPAI

4. Kvalifikacijos tobulinimo tikslas – sudaryti sąlygas pedagoginiams darbuotojams nuosekliai tobulinti profesines kompetencijas, įgyti kito mokomojo dalyko, pedagoginės specializacijos ir (ar) vadovavimo bei lyderystės kompetencijų ir taip prisidėti prie ugdymo kokybės bei mokinių pasiekimų ir pažangos gerinimo.
5. Kvalifikacijos tobulinimo uždaviniai:
5.1. tobulinti pedagoginių darbuotojų profesines, bendrąsias ir specialiąsias kompetencijas, atsižvelgiant į individualius profesinio tobulėjimo poreikius ir Gimnazijos veiklos prioritetus;
5.2. skatinti refleksiją, kolegialų mokymąsi, gerosios patirties sklaidą ir bendradarbiavimą;
5.3. diegti veiksmingus ugdymo ir vadybos būdus, stiprinančius mokinių pažangą, įtrauktį ir gerovę;
5.4. kurti nuolatinio profesinio tobulėjimo ir kokybės kultūrą Gimnazijoje.
6. Kvalifikacijos tobulinimas grindžiamas šiais principais:
6.1. lygiateisiškumo – pedagoginiams darbuotojams sudaromos vienodos galimybės tobulinti kvalifikaciją pagal jų profesinius poreikius ir atliekamas funkcijas;
6.2. tęstinumo – profesinės kompetencijos tobulinamos nuosekliai ir sistemingai;
6.3. tikslingumo – kvalifikacijos tobulinimas siejamas su pedagoginio darbuotojo profesinės veiklos, mokinių poreikių ir Gimnazijos veiklos tobulinimo tikslais;
6.4. atsakomybės – pedagoginis darbuotojas prisiima atsakomybę už savo profesinį tobulėjimą, o Gimnazija – už sąlygų jam sudarymą pagal teisės aktų reikalavimus ir turimas finansines galimybes;
6.5. pasirinkimo laisvės – kvalifikacijos tobulinimo formas ir programas pedagoginis darbuotojas renkasi, derindamas individualius poreikius su Gimnazijos strateginiais tikslais, prioritetais ir finansinėmis galimybėmis;
6.6. veiksmingumo – kvalifikacijos tobulinimo veiklos orientuojamos į profesinės praktikos pokytį ir teigiamą poveikį ugdymo kokybei.

III SKYRIUS
KVALIFIKACIJOS TOBULINIMO PLANAVIMAS IR ĮGYVENDINIMAS

7. Pedagoginiai darbuotojai kvalifikaciją gali plėtoti aukštosiose mokyklose įgydami kito mokomojo dalyko, ugdymo srities pedagoginės specializacijos ir (ar) vadovavimo bei lyderystės kompetencijų.
8. Pedagoginiai darbuotojai profesines kompetencijas tobulina dalyvaudami kvalifikacijos tobulinimo programose ir renginiuose, stažuotėse, konferencijose, seminaruose, kursuose, paskaitose, edukacinėse išvykose, kolegialaus mokymosi veiklose, taip pat savišvietos būdu.
9. Mokytojams sudaromos sąlygos pasinaudoti Lietuvos Respublikos švietimo įstatyme nustatyta teise ne mažiau kaip 5 dienas per metus dalyvauti kvalifikacijos tobulinimo renginiuose.
10. Pedagoginiai darbuotojai ne rečiau kaip kartą per trejus metus tobulina kvalifikaciją socialinių ir emocinių kompetencijų ugdymo ir kitose aktualiose srityse, atsižvelgdami į savo pedagoginės veiklos specifiką ir Lietuvos Respublikos švietimo įstatymo nuostatas.
11. Pedagoginiai darbuotojai profesines kompetencijas savišvietos ir kolegialaus mokymosi būdu gali tobulinti:
11.1. dalyvaudami Gimnazijos, kaip besimokančios bendruomenės, ir tarpinstitucinio bendradarbiavimo veiklose;
11.2. stebėdami ir aptardami ugdomąsias veiklas (pamokas), reflektuodami praktinę veiklą ir dalydamiesi patirtimi metodinėse grupėse;
11.3. įsivertindami savo profesines kompetencijas ir profesinę veiklą;
11.4. analizuodami profesinę veiklą reglamentuojančius dokumentus, metodinę ir mokslinę literatūrą.
12. Kvalifikacijos tobulinimas planuojamas pedagoginio darbuotojo ir Gimnazijos lygmenimis:
12.1. pedagoginis darbuotojas ne rečiau kaip kartą per metus įsivertina savo profesines kompetencijas, remdamasis mokinių pasiekimų ir pažangos, Gimnazijos veiklos rezultatais bei kitais aktualiais duomenimis, numato kvalifikacijos tobulinimo poreikius ir renkasi tinkamas profesinio tobulėjimo formas;
12.2. Gimnazija analizuoja pedagoginių darbuotojų profesinių kompetencijų augimą ir jo poveikį ugdymo kokybei, mokinių pasiekimams ir pažangai, remdamasi veiklos kokybės įsivertinimo, pedagoginių darbuotojų profesinių kompetencijų įsivertinimo ir kitais prieinamais duomenimis;
12.3. Gimnazija, atsižvelgdama į pedagoginių darbuotojų profesinio tobulėjimo poreikius, Gimnazijos strateginius ir metinius veiklos tikslus bei švietimo, mokslo ir sporto ministro tvirtinamas prioritetines kvalifikacijos tobulinimo sritis, planuoja kvalifikacijos tobulinimo veiklas.
13. Gimnazijos kvalifikacijos tobulinimo veiklos siejamos su Gimnazijos strateginio plano, metinio veiklos plano ir kitų veiklos planavimo dokumentų tikslais bei prioritetais.
14. Gimnazija gali organizuoti bendrus tikslinius kvalifikacijos tobulinimo renginius pedagoginiams darbuotojams, įskaitant mokinių atostogų laiką, nepažeisdama darbo ir poilsio laiko reikalavimų.
15. Pedagoginiai darbuotojai:
15.1. renkasi kvalifikacijos tobulinimo formas, programas ir laiką;
15.2. derina individualius kvalifikacijos tobulinimo poreikius su Gimnazijos tikslais, prioritetais ir administracijos rekomendacijomis;
15.3. teisės aktų ir šio Aprašo nustatyta tvarka gali naudotis kvalifikacijai tobulinti skirtomis lėšomis;
15.4. teikia siūlymus dėl kvalifikacijos tobulinimo krypčių, temų ir formų.
16. Gimnazijos direktorius ir direktoriaus pavaduotojai ugdymui gali rekomenduoti pedagoginiam darbuotojui ar pedagoginių darbuotojų komandai dalyvauti kvalifikacijos tobulinimo veikloje, susijusioje su Gimnazijos strateginiais ir metiniais tikslais, veiklos prioritetais, darbuotojo profesinio tobulėjimo poreikiais ar jo metiniais profesinės veiklos tikslais.
17. Kai mokamas kvalifikacijos tobulinimo renginys vyksta pamokų metu, dalyvių skaičius derinamas atsižvelgiant į ugdymo proceso organizavimo galimybes, renginio aktualumą ir turimas lėšas. Komandiniam kvalifikacijos tobulinimui gali būti taikoma kita dalyvių skaičiaus tvarka.
18. Pedagoginiai darbuotojai, dalyvavę kvalifikacijos tobulinimo veiklose, pagal poreikį dalijasi įgytomis žiniomis, patirtimi ir taikymo praktika metodinėse grupėse, Mokytojų taryboje ar kitose Gimnazijos profesinio bendradarbiavimo veiklose.
19. Pedagoginis darbuotojas, pageidaujantis dalyvauti kvalifikacijos tobulinimo renginyje darbo metu ir (ar) prašantis jį finansuoti Gimnazijos lėšomis, ne vėliau kaip prieš 3 darbo dienas iki renginio pradžios pateikia nustatytos formos prašymą ir, jei reikia, informaciją apie renginį.
20. Dalyvavimas kvalifikacijos tobulinimo renginyje derinamas:
20.1. su Gimnazijos direktoriumi – dėl dalyvavimo darbo metu ir finansavimo;
20.2. su direktoriaus pavaduotoju ugdymui – dėl ugdymo proceso ir pamokų organizavimo, kai renginys vyksta pamokų metu.
21. Po kvalifikacijos tobulinimo renginio pedagoginis darbuotojas Gimnazijos nustatyta tvarka pateikia kvalifikacijos tobulinimą patvirtinančio dokumento duomenis ir finansinius dokumentus, jeigu renginys buvo apmokamas Gimnazijos lėšomis.

IV SKYRIUS
KVALIFIKACIJOS TOBULINIMO FINANSAVIMAS

22. Pedagoginių darbuotojų kvalifikacijos tobulinimas gali būti finansuojamas valstybės ir savivaldybės biudžetų lėšomis, Gimnazijai skirtomis mokymo lėšomis, projektų ir kitų teisėtų finansavimo šaltinių lėšomis, taip pat pedagoginių darbuotojų asmeninėmis lėšomis.
23. Kvalifikacijos tobulinimui skirtos lėšos naudojamos teisės aktų nustatyta tvarka, atsižvelgiant į Gimnazijos finansines galimybes, veiklos prioritetus, pedagoginių darbuotojų profesinio tobulėjimo poreikius ir planuojamą kvalifikacijos tobulinimo veiklų poveikį ugdymo kokybei.
24. Mokymo lėšos kvalifikacijai tobulinti pirmiausia skiriamos pedagogų rengimo centrų ir akredituotų institucijų, vykdančių mokytojų ir švietimo pagalbą teikiančių specialistų kvalifikacijos tobulinimą, teikiamoms kvalifikacijos tobulinimo paslaugoms, vadovaujantis galiojančiais teisės aktais.
25. Edukacinių išvykų išlaidos gali būti finansuojamos tik ta apimtimi ir tais atvejais, kai jos yra tiesiogiai susijusios su kvalifikacijos tobulinimo veikla ir toks finansavimas leidžiamas pagal atitinkamų lėšų naudojimą reglamentuojančius teisės aktus.
26. Apie kvalifikacijos tobulinimui skirtas lėšas ir jų panaudojimo principus Gimnazijos direktorius ar jo įgaliotas asmuo informuoja pedagoginius darbuotojus.
27. Sprendimai dėl konkrečių kvalifikacijos tobulinimo veiklų finansavimo priimami atsižvelgiant į Gimnazijos veiklos prioritetus, renginio aktualumą ir kokybę, pedagoginio darbuotojo profesinio tobulėjimo poreikius, turimas lėšas ir ugdymo proceso organizavimo galimybes.
28. Esant nepakankamam finansavimui, kvalifikacijos tobulinimo išlaidos gali būti finansuojamos iš dalies, taikant skaidrius ir vienodus lėšų paskirstymo kriterijus.

V SKYRIUS
BAIGIAMOSIOS NUOSTATOS

29. Su kvalifikacijos tobulinimu susiję prašymai, įsakymai ir kiti dokumentai saugomi Gimnazijoje teisės aktų ir Gimnazijos dokumentacijos plano nustatyta tvarka.
30. Dalyvavimas kvalifikacijos tobulinimo programose ir renginiuose patvirtinamas juos organizavusios ar vykdžiusios institucijos išduotais dokumentais arba kitais teisės aktų nustatyta tvarka pripažįstamais dalyvavimo įrodymais.
31. Kvalifikacijos tobulinimą patvirtinančių dokumentų originalus pedagoginiai darbuotojai saugo asmeniškai, o Gimnazijai pateikia jų duomenis ar kopijas, kai tai reikalinga kvalifikacijos tobulinimo apskaitai, finansavimui ar kitiems teisėtiems tikslams.
32. Aprašas keičiamas ir papildomas Gimnazijos direktoriaus įsakymu, atsižvelgiant į teisės aktų pakeitimus ir Gimnazijos veiklos poreikius.

_________________________
